Video: Noodkrete is toe al die tyd ŉ papegaaiSkermgreep uit die video Die klank van ŉ papegaai wat “laat my uit!” geskree het, was só lewensgetrou dat ŉ buurvrou die polisie ontbied het, besorg dat ŉ vrou dalk werklik in die moeilikheid is. Die polisie in Florida was egter verras toe hulle op die toneel aankom en ŉ papegaai aantref. “Ons beamptes in Lake Worth Beach is ontbied om iemand by te staan wat om hulp skree,” het die Palm Beach County Sheriff op Facebook gesê. “Dit was skreeusnaaks.” Volgens die polisie het die papegaai se eienaar verlede week in die oprit van hul huis aan sy vrou se motor gewerk. Die papegaai, Rambo, het naby die huis se ingang gesit en het gesing en met homself gesels. Rambo se krete van “Laat my uit! Laat my uit! Ohh! Ohh!” was só lewensgetrou dat ŉ buurvrou die polisie ontbied het – besorg dat iemand in die moeilikheid is. “Ek was besig om die motor se remme te vervang en my 40-jarige papegaai, Rambo, het buite gesit waar hy sing en gesels. Vier polisiebeamptes het later opgedaag en gesê ŉ buurvrou het hulle ontbied omdat sy ŉ vrou se hulpkrete gehoor het,” het die eienaar gesê. “Ek het hulle dadelik aan Rambo voorgestel en ons het almal lekker saamgelag.” In die video kan mens hoor hoe Rambo se eienaar aan die beamptes sê: “Ek sal die skreeuer vir julle bring.” Hy verdwyn dan van die kamera en gryp Rambo, ŉ helderkleurige groen en geel papegaai. Die eienaar het ná die voorval sy geveerde vriend ook aan die buurvrou bekendgestel wat die polisie ontbied het. Volgens die eienaar het hy dié woorde as ŉ kind aan Rambo geleer, toe hy in ŉ hokkie gewoon het.